**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2024. szeptember 26-i ülésére**

**Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet II. számú módosításának megalkotására**

I. A ***költségvetési rendelet II. számú módosítása*** tartalmazza a 2024. év I-VIII. havi időszakában bekövetkezett változásokat, úgymint a központi támogatásokból, a támogatásértékű működési bevételekből származó többletbevételeket, a működéshez kapcsolódó többletbevételeket, polgármesteri rendelkezések alapján történt előirányzat átcsoportosításokat, az eddigi közgyűlési - bizottsági döntések végrehajtását, az intézmények által benyújtott saját hatáskörű előirányzat módosítási kérelmeket valamint a források biztosítását igénylő tételek módosítását.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A költségvetési rendelet módosításának tervezete esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendeletmódosítás megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendeletmódosítás megalkotása a szabályozási cél eléréséhez feltétlenül szükséges.

***II. A Szombathelyi Margaréta Óvoda létszám-előirányzatának módosításával kapcsolatos döntéshozatal***

A Szombathelyi Margaréta Óvoda igazgatója az óvoda létszám-előirányzatát 1 fő óvodapedagógus státusszal kéri 2024. július 1. napjától megemelni. A 2023-2024-es nevelési évre biztosított 1 fő státusz határozott ideje 2024. 06.30-án lejárt. A szeptembertől induló magas csoportlétszámok, és 1 fő óvodapedagógus nyugdíjba vonulása miatt szeretné változatlanul kérni a plusz 1 fő biztosítását.

Ennek megfelelően az óvoda létszám-előirányzata 20 fő marad, ezen belül a szakmai létszám 19 fő, az intézmény üzemeltetési létszáma változatlanul 1 fő. A létszámbővítés 2024. július 1. napjától 2025. június 30. napjáig határozott időre szól. A létszámnövekedés fedezete jelenleg nem áll rendelkezésre az óvoda 2024. évi költségvetésében.

A fentiek alapján az 1 fő óvodapedagógus bér-és járulékköltségét - melynek összege 2024. évre 3.135.750,-Ft – szükséges az óvoda költségvetésében biztosítani.

***III. Szombathelyi Kézilabda Klub és Akadémia támogatásával kapcsolatos döntéshozatal***

Szombathely Megyei Jogú Város Közgyűlése a 273/2023. (IX. 28.) Kgy. számú határozatában úgy döntött, hogy a Szombathelyi Kézilabda Klub és Akadémia esetén minden további támogatás kifizetésének feltétele, hogy az érintett egyesület és Kft. hozzájárulnak működésük önkormányzat általi átvilágításához (szükség esetén külső szakértő bevonásával), és annak során az önkormányzattal együttműködtek.

A 46/2024. (II.29.) Kgy. számú határozatban a Közgyűlés a 273/2023. (IX. 28.) Kgy. számú határozatban megszabott feltételeket az alábbiak szerint egészítette ki:

1. az Önkormányzat 2023. évi költségvetésében biztosított, és támogatási szerződéssel le nem kötött, mindösszesen 15 M Ft összeg támogatott részére történő átutalásának együttes feltétele, hogy:

a) a Szombathelyi Kézilabda Klub és Akadémia által korábban megtett nyilatkozatnak megfelelően a Szombathelyi Kézilabda Klub és Akadémia Sport Kft-ben, valamint a Szombathelyi Kézilabda Klub és Akadémia, mint sportegyesületben a vonatkozó dokumentumok módosításával felállításra kerül önkormányzati részvétellel működő felügyelőbizottság,

b) mindkét felügyelőbizottságba az Önkormányzat 1-1 tagot delegál, amely delegálást a Kft. és a sportegyesület elfogad,

c) a Kft-ben és sportegyesületben létrehozott felügyelőbizottságok megtartották az alakuló ülésüket.

1. az Önkormányzat 2024. évi költségvetésében biztosított, és támogatási szerződéssel le nem kötött, a 2023. év eredeti előirányzatához képest 10 M Ft-tal megemelt, mindösszesen 40 M Ft összeg támogatott részére történő átutalásának együttes feltétele, hogy:

a) a Kft. és a sportegyesület teljes működése tekintetében folyamatban lévő átvilágítás során a szakértővel a Kft. és a sportegyesület együttműködött,

b) a Kft. és a sportegyesület írásban vállalja és garantálja a szakértő által megfogalmazott javaslatok teljeskörű végrehajtását.

A fenti döntés alapján a Tisztelt Közgyűlés a 160/2024. (V.30.) Kgy. számú határozatában a Szombathelyi Kézilabda Klub és Akadémia, valamint a Szombathelyi Kézilabda Klub és Akadémia Sport Kft. felügyelőbizottságába Koczka Tibor tagot delegálta díjazás nélkül.

Tájékoztatom továbbá a Tisztelt Közgyűlést, hogy önkormányzatunk 2023. november 14. napján felkérte Gáspárné Farkas Ágota könyvvizsgálót, hogy a fenti döntésnek megfelelően végezze el a Szombathelyi Kézilabda Klub és Akadémia, valamint a Szombathelyi Kézilabda Klub és Akadémia Sport Kft. működésének teljes átvilágítását a 2020-2022. évekre vonatkozóan, azonban erre a Könyvvizsgáló Asszony jelzése alapján az SZKKA együttműködésének hiánya miatt a mai napig nem került sor.

A fentiekre tekintettel javaslom a Tisztelt Közgyűlésnek, hogy a fenti támogatások kifizetésének a 46/2024. (II.29.) Kgy. számú határozatban meghatározott feltételei SZKKA általi teljesítésének határidejét 2024. október 31. napjában rögzítse, továbbá az esetleges jövőbeni támogatások biztosítását is a határozatban foglalt feltételek teljesítésétől tegye függővé.

***IV.* Javaslat az INTERREG VI-A AT-HU Program – ANTI-addict című pályázattal kapcsolatos döntés meghozatalára**

Szombathely Megyei Jogú Város Önkormányzata pályázatot kíván benyújtani az INTERREG VI-A Ausztria-Magyarország Programban, ANTI-addict – „Közös drogprevenciós képzési program kialakítása és megvalósítása az osztrák-magyar határtérségben” címmel, ATHU-0200115 azonosítószámmal.

A drogfüggőség megelőzése globális kihívás, a prevenciós tevékenységek végrehajtása azonban a szubszidiaritás és az arányosság elvei mentén lehet eredményes. A Programterületen, így Vas vármegye és Burgenland területén is negatív tendenciák figyelhetők meg a 13-18 éves korosztály tekintetében. Közös probléma továbbá, hogy a megelőző-felvilágosító szolgáltatás rendszerébe leginkább 18 év feletti fiatalok kerülnek. A fiatalkorúak több okból kifolyólag nem, vagy nagyon nehezen integrálhatók a 18 év felettiekkel foglalkozó terápiás csoportokba. A fiatalabb korcsoport a magas látencia miatt ritkábban kerül be az ellátórendszerbe, életkori sajátosságaikból adódóan más szakmai tartalmú prevenciót igényelnek. Közös tapasztalat, hogy a megcélzott korosztály esetében a hatósági, és részvétel szempontjából elrettentést célzó ismeretterjesztő előadások prevenciós szempontból kevésbé hatékonyak.

A projekt indulásakor a partnerek kidolgozzák a közös drogprevenciós képzési program szakmai tartalmait, majd a képzési program közös végrehajtása történik, a már a projektfejlesztés időszakában bilaterális szinten egyeztetett három leghatékonyabb (nem „klasszikus”) prevenciós módszerrel: (1) Közös interaktív bemutató kiállítás a függőség okainak megértését szolgáló képzés céljával, (2) Interaktív bilaterális előadássorozat a függőség fokozatainak felismerését szolgáló képzés céljával, (3) Bilaterális rendezvénysorozat a kortárs segítő fiatalok képzéséhez kapcsolódóan. A képzési programelemeket célzott közös (magyar és német nyelvű) figyelemfelhívó kampányok kísérik. Ezen felül közös drogprevenciós rövidfilm elkészítésére is sor került, amely oktatási/figyelemfelhívó célt szolgál. Az eredményeket háromnyelvű drogprevenciós összefoglaló E-kézikönyvben összegzik, amely a jövőben képzési tananyagként/tudásanyagként hasznosítható.

A pályázat tervezett projekt partnere az osztrák BFI (Berufsförderungsinstitut) Burgenland, amely Ausztria egyik legnagyobb szakképzési szolgáltatója. Szakértő oktatói a jövő szakmunkásait készítik fel a pályakezdésre, vagy járulnak hozzá a munkavállalók és alkalmazottak egész életen át tartó tanulásához kiegészítő képzésekkel. A BFI számos uniós és egyéb projekt koncepciójából, menedzsmentjéből és beszámolóiból nyert széleskörű, sokéves tapasztalattal, valamint kiterjedt vállalkozói és oktatási intézményi hálózattal rendelkezik. Belső szakértelemmel rendelkezik a drogprevenció területén, valamint szorosan együttműködik a drogprevencióért felelős tartományi szervezettel. Regionális és határon átnyúló vonatkozásban a BFI számos tematikusan kapcsolódó korábbi és folyamatban lévő projektért felel a fiatalok számára szervezett, pályaorientációs projektek és egész éves tanfolyamok révén.

A pályázat benyújtásának határideje 2024. november 15. napja, de várhatóan már októberben benyújtásra kerül. A támogatás felhasználásának végső határideje 2026. december 31. napja.

A pályázat összköltsége 93 045,00 EUR, azaz kb. 36,9 millió Ft, amelyből nyertes pályázat esetén Szombathely Megyei Jogú Város Önkormányzatának 4 652,25 EUR, azaz kb. 1,85 millió Ft önerőt kell biztosítania, ez a teljes költség 5%-a. A fennmaradó összeget 60%-ban ERFA támogatás és 35%-ban hazai társfinanszírozás biztosítja.

A pályázat utófinanszírozott, de pozitív támogatói döntés esetén a projektmegvalósítás megkezdésekor a 35%-os hazai társfinanszírozás mellett a 241/2023.(VI.20) Korm.rendelet 50%-os megelőlegezést is biztosít a projekt költségeinek előfinanszírozására.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni, és a határozati javaslatokat elfogadni szíveskedjék.

**Szombathely, 2024. szeptember „ ”**

**/: Dr. Nemény András :/**

**I.**

**HATÁROZATI JAVASLAT**

**…………/2024. (IX.26.) Kgy. számú határozat**

1. Szombathely Megyei Jogú Város Közgyűlése a Szombathelyi Margaréta Óvoda létszám-előirányzatát 2024. július 1. napjától 2025. június 30. napjáig határozott időre 20 főben állapítja meg, ezen belül a szakmai létszám 19 fő, az intézmény üzemeltetési létszáma változatlanul 1 fő.
2. A Közgyűlés a Margaréta Óvoda 1 fő óvodapedagógus bér-és járulékköltségét az óvoda 2024. évi költségvetésében 3.135.750,- Ft összegben, 2025. évi költségvetésében 4.390.050,-Ft összegben biztosítja.
3. A Közgyűlés felkéri a Szombathelyi Margaréta Óvoda vezetőjét, hogy a szükséges munkáltatói intézkedéseket tegye meg.

**Felelős:**  Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/ a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Gyabronka Magdolna, a Szombathelyi Margaréta Óvoda igazgatója/

**Határidő**: azonnal

II.

**HATÁROZATI JAVASLAT**

**……/2024. (IX.26.) Kgy. számú határozat**

1. Szombathely Megyei Jogú Város Közgyűlése az SZKKA önkormányzati támogatásának a 46/2024. (II.29.) Kgy. számú határozatban foglalt feltételei teljesítési határidejét 2024. október 31. napjában határozza meg. Amennyiben ezen határidőben a támogatások kifizetésének feltételeit az SZKKA nem teljesíti, az önkormányzat a költségvetési rendeletben biztosított támogatásokat nem fizeti ki a Szombathelyi Kézilabda Klub és Akadémia részére.
2. Szombathely Megyei Jogú Város Közgyűlése rögzíti, hogy Szombathely Megyei Jogú Város Önkormányzata a Szombathelyi Kézilabda Klub és Akadémia sportegyesületnek és a Szombathelyi Kézilabda Klub és Akadémia Kft-nek a jövőben csak a 46/2024. (II.29.) Kgy. számú határozatban foglaltak maradéktalan teljesülését követően fog támogatást biztosítani.

**Felelős**: Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Nagyné Dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és Adó Osztály vezetője/

**Határidő:** azonnal

**III.**

**HATÁROZATI JAVASLAT**

**..…/2024. (IX.26.) Kgy. sz. határozat**

1. Szombathely Megyei Jogú Város Közgyűlése a „Javaslat az INTERREG VI-A AT-HU Program – ANTI-addict című pályázattal kapcsolatos döntés meghozatalára” című előterjesztést megtárgyalta, a pályázat benyújtását jóváhagyja, és felhatalmazza a polgármestert a pályázat beadásához szükséges dokumentumok aláírására.
2. A Közgyűlés pozitív támogatói döntés esetén az ANTI-addict – „Közös drogprevenciós képzési program kialakítása és megvalósítása az osztrák-magyar határtérségben” című, ATHU-0200115 azonosítószámú pályázat megvalósításához szükséges önerő összegét, 4 652,25 EUR-t, azaz kb. 1,85 millió Ft-ot biztosítja.
3. A Közgyűlés nyertes pályázat esetén felhatalmazza a polgármestert a projektmegvalósítás megkezdéséhez szükséges intézkedések megtételére.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:**  1. pont: azonnal

2-3. pont: a pozitív támogatói döntést követően azonnal